מצפה הכוכבים לאס קמפאנס

מצפה הכוכבים לאס קמפאנס (באנגלית: Las Campanas Observatory; בראשי תיבות: LCO) הוא מצפה כוכבים אסטרונומי המנוהל על ידי מכון קרנגי למדע (CIS). המצפה ממוקם במחוז אטקמה בצ'ילה, כ-100 קילומטר צפון-מזרחית לעיר לה סרנה. הטלסקופים והמתקנים של המצפה נמצאים בקצה הצפוני של רכס הרים באורך כ-7 ק״מ. אתר סרו לאס קמפאנס, הנמצא בקצה הדרומי של הרכס ויושב בגובה של כ-2,500 מטר, יהיה האתר העתידי של טלסקופ מגלן הענק. מצפה הכוכבים נמצא במרחק 23 ק״מ מנמל התעופה פליקאנו. המצפה, שהוקם בשנת 1969, משמש היום כמצפה הכוכבים העיקרי של מכון קרנגי למדע, לאחר שתפקיד זה עבר אליו ממצפה הכוכבים הר וילסון עקב זיהום האור הגובר באזור לוס אנג'לס. המטה של מצפה קרנגי נמצא בפסדינה, קליפורניה, בעוד שהמשרד הראשי בצ'ילה נמצא בלה סרנה, קרוב לאוניברסיטת לה סרנה וליד מתקן של איגוד האוניברסיטאות למחקר באסטרונומיה (AURA). לפני הקמת המצפה בלאס קמפאנס, נסקר הר סרו מוראדו כאתר פוטנציאלי למצפה בסוף שנת 1962 ותחילת 1963. טלסקופים טלסקופי מגלן (6.5 מטר) - שני טלסקופים זהים בעלי מפתח (קוטר) 6.5 מטרים כל אחד. טלסקופ וולטר באדה ראה אור ראשון בשנת 2000, וטלסקופ לנדון קליי בשנת 2002. הטלסקופים מנוהלים על ידי LCO עבור קונסורציום בין-לאומי של מוסדות הכולל את LCO. טלסקופ דו-פונט (2.5 מטר) - טלסקופ ריצ'י-קרטיין הקרוי על שם התעשיינית אירנה דו-פונט ופועל מאז 1977. טלסקופ סוופ (1 מטר) - טלסקופ ריצ'י-קרטיין, הטלסקופ הראשון שהותקן ב-LCO והחל לפעול בשנת 1971. נקרא על שם האסטרונומית הנרייטה סוופ. טלסקופים אורחים טלסקופ ורשה (בעל מפתח 1.3 מטר) הוא המכשיר העיקרי של ניסוי העידוש הכבידתי האופטי המופעל על ידי אוניברסיטת ורשה. הטלסקופ, מסוג ריצ׳י-קרטיין, הותקן במצפה בשנת 1996. סקר השמיים האוטומטי (אנ׳ - ASAS) הוא מתקן של פרויקט לגילוי וניטור כוכבים משתנים. המתקן מורכב מטלסקופ אחד בעל שדה ראייה צר, שניים בעלי שדה רחב, וטלסקופ אחד בעל שדה אולטרה-רחב. אב-טיפוס ראשון של המערכת הותקן במצפה ב-1996, ואב טיפוס שני ב-1997, באותו מתחם יחד עם טלסקופ קיים במפתח 25 ס״מ. שלושה מהטלסקופים הנוכחיים הותקנו בשנת 2000, והטלסקופ האולטרה-רחב נוסף בשנת 2002, כאשר כל הטלסקופים של הפרויקט עברו למתחם חדש קטן יותר במצפה. הטלסקופ האוטומטי ההונגרי הדרומי (HAT-South) הוא חלק מפרויקט HATNet לחיפוש כוכבי לכת בשיטת הליקוי. הטלסקופ מורכב משמונה מחזירי אור במפתח 18 ס״מ כל אחד היושבים על כן יחיד, והוא הותקן במצפה בשנת 2009. סקר ״מיפוי הנפח המקומי״, חלק מפרויקט SDSS-V, המורכב מארבעה טלסקופים בעלי מפתח 16 ס״מ כל אחד. תחנה של רשת ברמינגהם למיפוי תנודות בשמש (BiSON), עם טלסקופ שמש. טלסקופי עבר טלסקופ הרדיו NANTEN (4 מטר), הפועל באורכי גל מילימטריים, היה מוצב ב-LCO בין השנים 1995 ל-2004. כיום הוא ממוקם באתר פמפה לה בולה של מצפה הכוכבים ליאנו דה צ'אייננטור ופועל תחת השם NANTEN2. טלסקופ הלן סוייר הוג (61 ס״מ), הופעל ב-LCO על ידי מצפה הכוכבים הדרומי של אוניברסיטת טורונטו בין השנים 1971 ל-1997. כיום הוא ממוקם במתחם האסטרונומי לאונסיטו. טלסקופ במפתח 25 ס״מ פעל באתר במשך זמן מה, ושימש לגילוי סופרנובה SN1987A. פרויקט "Pi of the Sky" הפעיל משנת 2004 שתי מצלמות רחבות זווית שחיפשו אחר החתימה האופטית של התפרצויות קרני גמא ב-LCO. בשנת 2011 המתקן הועבר לאתר מסחרי לאירוח טלסקופים בסן פדרו דה אטקמה. טלסקופים עתידיים טלסקופ מגלן הענק (GMT) הוא טלסקופ ענק הנמצא בבנייה ב-LCO ומתוכנן להתחיל לפעול בשנת 2029. המראה הראשית שלו, בעלת מפתח אפקטיבי של 24.5 מטר, תהיה מורכבת ממערך של שבע מראות עגולות וזהות בקוטר 8.4 מטר כל אחת, שבו מראה מרכזית אחת מוקפת בשש מראות נוספות (המראות מסודרות בצורת פרח). מבנה התמיכה (התושבת) שמחזיק כל מראה במערך הזה יחד, תוכנן עם אלמנטים גאומטריים משושים כדי למקסם את שטח הפנים ולהבטיח יציבות מבנית. הטלסקופ יהיה בעל שטח איסוף אור כולל של 368 מטר רבועים, גדול פי בערך חמישה עשר מכל אחד מטלסקופי מגלן הפועלים במצפה היום. המראות מיוצרות על ידי מעבדת המראות של מצפה הכוכבים סטיוארד באוניברסיטת אריזונה, וייצור המראה הראשונה החל בשנת 2005. טלסקופ מגלן הענק מתוכנן לספק תמונות ברזולוציה גבוהה פי 10 בהשוואה לטלסקופ החלל האבל (HST) ופי 4 מטלסקופ החלל ג'יימס וב (JWST), כשהמבנה כולו יתנשא לגובה 65 מטרים ויפעל בתחום האור הנראה והתת-אדום. הפרויקט, בעלות של כ-2.5 מיליארד דולר, הוא מאמץ בין-לאומי בהשתתפות מוסדות מחקר מובילים, כולל מכון ויצמן למדע. תגליות ב-24 בפברואר 1987 איאן שלטון ואוסקר דוהאלדה היו הראשונים לצפות בסופרנובה SN1987A ב-LCO. ב-17 באוגוסט 2017, ב-LCO, התגלה באמצעות טלסקופ סוופ אירוע SSS17a, המקבילה האופטית למקור גלי הכבידה GW170817. גָלֶרֵיָה ראו גם רשימת מצפי כוכבים מצפה הכוכבים הר וילסון קישורים חיצוניים אתר האינטרנט הרשמי של מצפה הכוכבים לאס קמפאנס (באנגלית) מצפי הקרנגי מכון קרנגי למדע מצפה הכוכבים לאס קמפאנס, ברשת החברתית פייסבוק מצפה הכוכבים לאס קמפאנס, ברשת החברתית X (טוויטר) הערות שוליים